Document ID: /roh_data/filtered/fineweb-2-filterrobots_roh.jsonl.gz/41350

Quasut suondan intginas tradiziuns per prognostitgar l'aura e lur atgnadads. Il Böög da Turitg è be ina da differentas.
Sechseläuten
Il Böög explodescha a Turitg. L'um da naiv artifizial emplenì cun strom che duai simbolisar l'enviern. Pli spert ch'il chau da l'um da naiv artifizial siglienta e pli bella che la stad duai vegnir.
Adina puspè èn er Grischuns e Grischunas da la partida tar la tradiziun turitgaisa. Il chantun Grischun è er gia stà pliras giadas il chantun envidà.
Quest onn chavaltgescha er Gian Peter Niggli da Samedan tras Turitg ed enturn il Böög, el è vegnì envidà da la Zunft zu Wiedikon sco giast.
Wetterschmöcker
En il Muotathal fan profets da l’aura prognosas. Quellas prognosas fan els cun differentas metodas superstiziusas sco per exempel cun savurar vi da la naiv e guardar sin la consistenza da quella.
In Wetterschmöcker Martin Horat, ch'ins enconuscha forsa e or da reclamas, seseva er bler en furmiclers per far prognosas da l'aura.
Parmuglier
Sin tudestg «Schlehdorn» ni er «Schwarzdorn». Tenor la regla da purs duai la flur mussar en avrigl tge che capita.
Pli baud en avrigl che la parmuglia flureschia e pli baud ch'il pur po racoltar. In schaner miaivel dat tenor la regla ina rauca primavaira ed ina stad chauda.
Groundhog Day
Il film «Täglich grüsst das Murmeltier» da l'onn 1993 sa basa sin la tradiziun da Groundhog Day en l’America en il stadi Pennsylvania. Per prognostitgar co che l'enviern va vinavant, dumondan ils Americans e las Americanas las muntanellas en in rom da festivitads il cumenzament da favrer.
La pli enconuschenta sort da muntanellas ha num «Puncsutawney Phil» da Pennsylvania. Tras il film è «Phil» vegnì renumnà en l'entir mund. Per l’emprima giada da l'onn vegnan ellas carmaladas or da la tauna. Sche l'animal vesa sia sumbriva, munta sch'il sulegl splendura, cuzza l'enviern anc sis emnas pli ditg ed exact gliez saja quest onn il cas.